作者：吴潜
词牌/韵律：贺新郎

paragraphs: 一笑春无语。
但园林、阴阴绿树，老红三数。
底事东风犹自妒，片片狂飞乱舞。
便燕懒、莺残初起。
芍药荼䕷还又是，仗何人、说与司花女。
将岁月，浪如许。
悠悠倦客停江渚。
寄扁舟、浮云荡月，棹烟帆雨。
留得闲言闲语在，可是卿卿记取。
待尽把、愁肠说与。
泛梗浮萍无定准，怕吴鳞、楚雁成离阻。
歌未了，恨如缕。